**Europa**

**Versio III**

Europa bona et pulchra virgo Graeca fuit. Quae, dum cum aliis puellis in campo ludit, currit, pilam iacit floresque

carpendo delectatur, subito magnum et album taurum vidit. Quem cum primum conspexerunt, amicae eius perterritae fugerunt clamantes.

Taurus autem non saevus esse videbatur: itaque Europa, quae minime metuebat et taurum propius videndi cupida erat, ad eum accedens manu sua tetigit. Taurus mugivit; Europa vero herbas ex campo carptas tauro dedit, qui eas edendo laetabatur. Deinde Europa, audacior facta, latum tauri tergum spectabat atque manu sua tangebat. Tandem in eius tergum ascendens considit et „O amicae, venite, et me spectate!“ inquit, „videte me in tauri tergo sedentem!“

Statim autem taurus, qui humi iacebat, surgens ad maris oram currere coepit. Europa clamavit perterrita; amicae eius flentes et lacrimantes, in litus ad adiuvandum cucurrerunt, neque vero Europam, quae tauro vehebatur, consequi potuerunt: taurus enim, campo relicto, Oceanum petivit atque in magnos maris fluctus intrans natabat.

Postquam vero in altum pervenerunt, „Non taurus“ inquit, „sed luppiter, deorum hominumque pater sum. Noli autem timere: non enim malus sum, neque tibi nocere volo; nam non nocendi causa, sed amore tui captus te rapere constitui.“

Europa igitur, quae initio valde metuerat, timorem suum deposuit, neque iam flebat. Mox vero ad novam terram pervenerunt, ubi taurus, puella deposita, ad divinam suam formam rediit. Post breve tempus Europam uxorem duxit et

eam terram, ad quam simul cum ea pervenerat, Europam appellavit.